Man wat Ramaphosa k-woord noem, bly in arresKessie Nair. Foto: Facebook Die Durbaniet wat pres. Cyril Ramaphosa die k-woord in ŉ video toegesnou het, bly in polisieaanhouding tot hy weer op 1 Oktober in die hof moet verskyn. The Mercury berig Kessie Nair sou vandag aansoek om borgtog in die Verulam-landdroshof gedoen het, maar die saak is uitgestel vir verdere ondersoek. Ses aanklagte van crimen injuria en twee van aanhitsing en opstoking staar hom in die gesig nadat hy verlede week in ŉ video te velde getrek het teen Ramaphosa en hom meermale die k-woord genoem het. Nair het die media in die hof toegespreek en gesê hy het nie nodig om enigsins sielkundig geassesseer te word nie. Die polisie in KwaZulu-Natal het Nair op 19 September in Phoenix in hegtenis geneem. Hulle het die ondersoekdossier ná die inhegtenisneming aan die Valke vir verdere ondersoek oorhandig.